เปิดโพยราคาที่ดินน้ำท่วม
ปรับตัวเพิ่มขึ้นในแทบทุกพื้นที่ ตจว.ขยับ21%กทม.พุ่ง17.1%
6 มิ.ย. 2555

ปรับตัวเพิ่มขึ้นในแทบทุกพื้นที่ ตจว.ขยับ21%กทม.พุ่ง17.1%
เปิดโพยราคาประเมินที่ดินในพื้นที่น้ำท่วม
นายนริศ ชัยสูตร อธิบดีกรมธนารักษ์ กระทรวงการคลัง เปิดเผยว่า จากการตรวจสอบพบราคาประเมินที่ดินใหม่ ที่จะเริ่มบังคับใช้ตั้งแต่วันที่ 1 ก.ค.นี้เป็นต้นไป พบว่าราคาที่ดินในพื้นที่น้ำท่วมไม่มีอะไรเปลี่ยนแปลงจนถึงขั้นผิดปกติ การซื้อขายไม่ได้ชะงักงัน ราคาในบางพื้นที่เพิ่มขึ้นด้วย 
นายนริศ กล่าวต่อว่า ราคาประเมินใหม่ที่จะประกาศนั้น ในภาพรวมทั่วประเทศราคาปรับตัวเพิ่มขึ้น 21.34% ที่ดินต่างจังหวัดเพิ่มขึ้นเฉลี่ย 21.40% ส่วนกรุงเทพมหานคร (กทม.) เพิ่มขึ้นเฉลี่ย 17.13%
ราคาประเมินที่ดินจังหวัดที่ประสบปัญหาน้ำท่วม 20 จังหวัด โดยเฉลี่ยเพิ่มขึ้น 11.98% จ.สุโขทัย เพิ่มขึ้น 18.72% พิจิตร เพิ่มขึ้น 12.01% พิษณุโลก เพิ่มขึ้น 11.43% นครสวรรค์ เพิ่มขึ้น 3.48% อุทัย ธานี เพิ่มขึ้น 5.39% ชัยนาท เพิ่มขึ้น 6.95% สิงห์บุรี เพิ่มขึ้น 2.19% อ่างทอง เพิ่มขึ้น 24.05% พระนครศรีอยุธยา เพิ่มขึ้น 10.6% ปทุมธานี เพิ่มขึ้น 5.09% ลพบุรี เพิ่มขึ้น 2.22% สระบุรี เพิ่มขึ้น 2.63% นครนายก เพิ่มขึ้น 8.24% ปราจีน บุรี เพิ่มขึ้น 15.14% ฉะเชิงเทรา เพิ่มขึ้น 1.73% สุพรรณบุรี เพิ่มขึ้น 8.38% นครปฐม เพิ่มขึ้น 9.54% กำแพงเพชร เพิ่มขึ้น 41.38% ตาก เพิ่มขึ้น 22.97% และนนทบุรี เพิ่มขึ้น 27.18%
ขณะที่ราคาประเมินที่ดินสูงสุดของประเทศ ในพื้นที่ กทม.ยังคงเป็นถนนสีลม ตั้งแต่แยกศาลาแดงไปถึงแยกนราธิวาสราชนครินทร์ 8.5 แสนบาทต่อ ตร.ว. รองลงมาเป็น ถนนราชดำริจากแยกราชประสงค์ไปถึงคลองแสนแสบ และที่ถนนพระรามที่ 1 จากแยกปทุมวันถึงแยกราชประสงค์ และที่ถนนเพลินจิตตลอดสาย ตร.ว.ละ 8 แสนบาท
ราคาประเมินที่ดินที่มีการเปลี่ยนแปลงมากที่สุด อยู่ที่เขตวัฒนา คลองเตย พระโขนง และบางนา ปรับตัวสูงขึ้นเฉลี่ย 39.20% เนื่องจากได้รับอิทธิพลจากการขยายเส้นทางรถไฟฟ้าบีทีเอส รองลงมาเป็น เขตบางกอกน้อย บางพลัด ตลิ่งชัน และทวีวัฒนา เพิ่มขึ้นเฉลี่ย 33.06% และบางขุนเทียน จอมทอง บางบอน เพิ่มขึ้นเฉลี่ย 29% ส่วนพื้นที่มีการเปลี่ยนแปลงน้อยที่สุด ได้แก่ เขตจตุจักร เพิ่มขึ้น 0.6% ลาดพร้าว 0.7% และประเวศ 1.5% 
สำหรับส่วนภูมิภาคมีพื้นที่มีการเปลี่ยนแปลงราคาประเมินที่ดินเพิ่มขึ้นสูงที่สุด ที่น่าสนใจ คือ จ.นรา ธิวาส เพิ่มขึ้นถึง 141.09% เนื่องจากสภาพเศรษฐกิจในพื้นที่ค่อนข้างดี ยางพารามีราคาสูง รองลงมา คือ จ.บุรีรัมย์ เพิ่มขึ้น 81.27% และตราด เพิ่มขึ้น 74.42%